PRTR เทรดสนั่น! โบรกเคาะเป้าสูง 11.80 บ. มองกำไรปีนี้ทะลุ 230 ลบ.
PRTR ลงสังเวียนเทรดวันนี้ ลุ้นราคาวิ่งชนเป้า 11.80 บาท มองกำไรปีนี้ 236 ล้านบาท เดินหน้านำเงินระดมทุนขยายธุรกิจ ใช้คืนหนี้เดิม และใช้เป็นเงินทุนหมุนเวียน
PRTR ลงสังเวียนเทรดวันนี้ ลุ้นราคาวิ่งชนเป้า 11.80 บาท มองกำไรปีนี้ 236 ล้านบาท เดินหน้านำเงินระดมทุนขยายธุรกิจ ใช้คืนหนี้เดิม และใช้เป็นเงินทุนหมุนเวียน
15 มี.ค. 2566

ผู้สื่อข่าวรายงานว่า วันนี้ (15 มี.ค.66) บริษัท พีอาร์ทีอาร์ กรุ๊ป จำกัด (มหาชน) หรือ PRTR เตรียมเข้าจดทะเบียนและทำการซื้อขายในตลาดหลักทรัพย์แห่งประเทศไทย (SET) เป็นวันแรก ในกลุ่มสินค้าบริการ หมวดบริการเฉพาะกิจ
สำหรับ PRTR ดำเนินธุรกิจให้บริการด้านทรัพยากรบุคคลแบบครบวงจร ได้แก่ 1) ธุรกิจ HR Outsourcing Services ให้แก่บริษัทและองค์กรชั้นนำต่างๆ โดยปัจจุบันบริษัทให้บริการจัดหาบุคลากรจำนวนกว่า 15,000 ราย อาทิ พนักงานขาย พนักงานโรงงาน พนักงานติดต่อลูกค้า วิศวกร ช่างเทคนิค พนักงานสำนักงาน เป็นต้น
2) บริการสรรหาบุคลากรในทุกระดับ (Recruitment Services) ที่มีคุณสมบัติสอดคล้องกับความต้องการของลูกค้า 3) บริการแพลตฟอร์มหางานออนไลน์ภายใต้ชื่อ NEXMOVE 4) บริการฝึกอบรมหลักสูตรเฉพาะทางในรูปแบบออฟไลน์และออนไลน์มากกว่า 200 หลักสูตรผ่านแอปพลิเคชันมือถือและเว็บไซต์ของ BLACKSMITH และ 5) บริการซอฟต์แวร์ด้านการบริหารจัดการบุคลากร
ทั้งนี้ PRTR มีทุนชำระแล้วหลังการเสนอขาย IPO 300 ล้านบาท มูลค่าที่ตราไว้หุ้นละ 0.50 บาท ประกอบด้วยหุ้นสามัญเดิม 450 ล้านหุ้น และหุ้นสามัญเพิ่มทุน (IPO) 150 ล้านหุ้น โดยเสนอขายหุ้นสามัญเพิ่มทุนต่อประชาชนทั่วไปครั้งแรกระหว่างวันที่ 8 – 10 มีนาคม 2566 ในราคาหุ้นละ 7.20 บาท และมีมูลค่าหลักทรัพย์ ณ ราคา IPO 4,320 ล้านบาท
โดยราคาเสนอขายหุ้น IPO คิดเป็นอัตราส่วนราคาต่อกำไรสุทธิต่อหุ้น (P/E ratio) เท่ากับ 16.3 เท่า โดยมีบริษัทหลักทรัพย์ เคจีไอ (ประเทศไทย) จำกัด (มหาชน) เป็นที่ปรึกษาทางการเงิน และผู้จัดการการจัดจำหน่ายและรับประกันการจัดจำหน่ายหุ้นสามัญ

ด้านนางสาวริศรา เจริญพานิช ประธานเจ้าหน้าที่บริหาร PRTR เปิดเผยว่า บริษัทมีความยินดีอย่างยิ่งที่หุ้น PRTR เข้าเป็นหลักทรัพย์จดทะเบียนในตลาดหลักทรัพย์แห่งประเทศไทย และเชื่อมั่นว่าการเข้าจดทะเบียนในตลาดหลักทรัพย์ฯ จะสนับสนุนให้ PRTR ก้าวสู่ความเป็นผู้นำธุรกิจการให้บริการที่ครบวงจรด้านทรัพยากรบุคคล (Total HR Solutions) ครอบคลุมการให้บริการสรรหาพนักงาน การจัดจ้างพนักงาน การจัดทำเงินเดือนและบริการอื่นที่เกี่ยวข้องกับพนักงาน
โดยบริษัทได้วางกลยุทธ์เพื่อต่อยอดโอกาสการเติบโตใหม่ (New S-Curve) ด้านการพัฒนาบุคลากรและจัดหาเทคโนโลยีเพื่อรองรับการทำงานด้านทรัพยากรมนุษย์อย่างครบวงจร ตอบโจทย์การสนับสนุนการดำเนินกิจการของลูกค้าในทุกอุตสาหกรรม ส่งเสริมการจัดการด้านทรัพยากรมนุษย์อย่างมีประสิทธิภาพไปพร้อมกับพัฒนาบุคลากรอย่างต่อเนื่อง การระดมทุนครั้งนี้ จึงเป็นการเสริมความแข็งแรงด้านเงินทุนให้บริษัทฯ ใช้เป็นเงินทุนหมุนเวียน ลงทุนในธุรกิจใหม่ พัฒนานวัตกรรมใหม่ และจ่ายคืนเงินกู้ ซึ่งจะเพิ่มขีดความสามารถในการแข่งขันที่ยั่งยืนในระยะยาวและสามารถขยายตลาดไปสู่ภูมิภาคเอเชียตะวันออกเฉียงใต้ได้อย่างมั่นคง
พร้อมกันนี้ PRTR มีนโยบายจ่ายเงินปันผลให้แก่ผู้ถือหุ้นในอัตราไม่น้อยกว่า 40% ของกำไรสุทธิจากงบเฉพาะกิจการหลังหักภาษีเงินได้นิติบุคคล และทุนสำรองตามกฎหมายและข้อบังคับของบริษัท โดยการจ่ายเงินปันผลพิจารณาจากผลการดำเนินงาน ฐานะทางการเงิน สภาพคล่อง แผนการลงทุน การขยายธุรกิจและความเหมาะสมอื่น ๆ รวมถึงการบริหารงานของบริษัทในอนาคต
PRTR มีผู้ถือหุ้นใหญ่ภายหลัง IPO และการขายหุ้นสามัญเดิม ณ วันแรกที่เริ่มทำการซื้อขายในตลาดหลักทรัพย์ฯ ได้แก่ กลุ่มนางสาวริศรา เจริญพาณิช 17.8% นางสาวอรฤดี เกตุทวี 14.2% กลุ่มผู้บริหาร 11.0% กลุ่มผู้ถือหุ้นเดิม 13.7% และกลุ่ม JMART 15.0% คิดเป็นการถือหุ้นรวม 71.7% ของทุนจดทะเบียนชำระแล้ว
ด้าน บล.ทรีนีตี้ ประเมินราคาเป้าหมายปี 66 ของ PRTR ที่ระดับ 11.80 บาท มองแนวโน้มผลประกอบการในปี 66-67 กำไรสุทธิจะอยู่ที่ 236 ล้านบาท และ 278 ล้านบาท ตามลำดับ และคิดเป็นอัตราการเติบโตของกำไรสุทธิร้อยละ 24.9 และ 17.4 ตามลำดับ ซึ่งการเติบโตอย่างก้าวกระโดดในปี 66 มาจากรายได้ Recruitment ที่เติบโตร้อยละ 30 ด้วยความต้องการในตลาดแรงงานที่เพิ่มสูงขึ้น หลังจากที่ประเทศจีนมีการเปิดประเทศ ส่งผลให้อุสาหกรรมบริการและส่งออกมีความต้องการพนักงานเพิ่มขึ้น และในปี 67 ประเมินว่ารายได้ Recruitment ที่เติบโตร้อยละ 20 ในขณะที่รายได้ด้าน Outsource คาดว่าจะเติบโตได้คงที่ในอัตราร้อยละ 10 ต่อปี ในปี 66-67
โดยบริษัทมีวัตถุประสงค์ที่จะนำเงินที่ได้จากการเสนอขายหุ้นสามัญเพิ่มทุนเพื่อ 1) เพื่อสำหรับจ่ายคืนหนี้สินเงินกู้ยืมจากสถาบันการเงินที่ไม่มีความเกี่ยวข้องกับที่ปรึกษาทางการเงิน และ/หรือ ผู้จัดการการจัดจำหน่ายและรับประกันการจำหน่าย 2) เพื่อใช้เป็นเงินทุนหมุนเวียน และ 3) ลงทุนในโครงการในอนาคต ซึ่ง PRTR จะเปิดเผยใน Filing ต่อไป